ОПИС И СПЕЦИФИКАЦИЈЕ ПРЕДМЕТА НАБАВКЕ

Општи подаци
Предмет набавке је интегралнa услугa управљања пројектом, вршења стручног надзора и вршење посла Руководиоца изградње (Инжењер по FIDIC-у) на изградњи Акваријума на Ушћу на кп 1138/4 КО Земун у Булевару Николе Тесле у Београду.
Локација планираног објекта обухвата терен који је, морфолошки гледано, раван, просечне надморске висине од 75.10 до 77.2176mnv. Као нулта кота ±0,00, усвојена је кота 76.00. Оријентација главне осе кружног објекта је северозапад-југоисток са фасадом оријентисаном према југоистоку. По пололожају на парцели, објекат је слободностојећи.
Објекат је у основи кружног облика, укопан на коти -1,50 (кота 74.50) и позициониран испод кружног насипа земље чија је горња кота терена позиционирана на приближно +8.00 (кота 84.00) метара у односу на околни терен.
Саобраћајни приступ објекту је омогућен приступном улицом на северозападној страни која је приступном саобраћајницом повезана са Булеваром Николе Тесле.
Овим решењем је представљен објекат Акваријума спратности две укопано-насуте етаже. Комерцијални садржаји у оквиру објекта предвиђени су на етажи -1.50 док је административни део објекта предвиђен на етажи +3,00. Приступ објекту и локалима (јавни садржаји) предвиђени су на коти -1.50 и директно су везани за трг.
Саставни део реализације пројекта Акваријума на Ушћу су сви инфраструктурни радови који морају бити пројектовани и изведени на простору где је планиран објекат, како би било омогућено повезивање акваријума на постојећу инфраструктуру.
Пројектовање ће се извести на основу Захтева Наручиоца. Захтеви Наручиоца и Идејно решење ће представљати смернице за даљи развој пројекта и припрему детаљне спецификације за сваки елемент у различитим областима.
Радови на изградњи акваријума ће обухватити:
· Припрему геодетског елабората локалитета
· Мобилизацију
· НУС
· Земљане радове
· Темељ акваријума
· Изградњу акваријума у конструктивном смислу са свим неопходним радовима који су саставни део овакве врсте објеката
· Унутрашњу декорацију и све занатске радове које је потребно извести како би објекат био функционалан
· Унутрашњу декорацију и сви занатске радове акваријумских простора
· Спољну декорацију са комплетним осветљењем објекта и околног простора
· Фасаду објекта
· Пејзажно уређење комплетног простора са насипањем и свим слојевима који представљају кров акваријума
· Фонтану на платоу са комплетном опремом потребном за функционисање
· Машинске, електро и водоводне инсталације за рад објекта, као и све специфичне системе потребне за функционисање овакве врсте објеката у складу са захтевима надлежних институција Републике Србије и специфичних Захтева Наручиоца
· Сав намештај, опрему и друга добра неопходна за функционисање објекта и акваријума
· Набавку и транспорт водених биљака и животиња до акваријума са свим неопходним радњама које су саставни део процеса изградње новог акваријума
У оквиру корпуса обавеза које се односе на управљање пројектом понуђач је дужан да извршава следеће групе процеса:
· Планирање,
· Извршење – реализација,
· Праћење и контрола,
· Обука будућих запослених лица,
· Затварање пројекта.
Наведено се односи на следеће области:
· управљање интеграцијом пројекта  
· управљање обимом пројекта  
· управљање временом
· управљање трошковима
· управљање квалитетом
· управљање ресурсима
· управљање комуникацијом
· управљање ризицима 
· управљање набавкама
· управљање заинтересованим странама
У оквиру корпуса обавеза које се односе на стручни надзор изабрани понуђач је дужан да врши послове и задатке стручног надзора у свему у складу са одредбама Закона о планирању и изградњи („Службени гласник РС”,  бр. 72/09, 81/09-испр, 64/10-одлука УС, 24/11, 121/12, 42/13-одлука УС, 50/13-одлука УС, 98/13-одлука УС, 132/14, 145/14, 83/2018, 31/2019, 37/2019-др. закон, 9/2020, 52/2021 и  62/2023 и Правилником о садржини и начину вођења стручног надзора („Службени гласник РС”, бр. 22/15 и 24/17) и другим важећим прописима и стандардима који важи за ову врсту посла, квалитетно и уз строго поштовање професионалних правила своје струке, као и према каснијим уговорима о извођењу радова и услуга.
У оквиру корпуса обавеза које се односе на послове и задатке Руководиоца Изградње (The Engineer – Инжењер по ФИДИК-у) изабрани понуђач је дужан да извршава обавезе које проистичу из улоге Руководиоца изградње све у складу са Општим условима ФИДИК (FIDIC) уговора - уговора о пројектовању и изградњи (ISBN 978-2-88432-082-5-2. Издање 2017).
Услуге које су предмет ове набавке вршиће се континуирано све до стављања у функцију, односно до добијања свих прописаних дозвола по окончању радова на изградњи Акваријума на Ушћу.
Рок, начин и динамика плаћања 
[bookmark: _GoBack]Наручилац ће плаћање услуга које су предмет ове набавке изабраном понуђачу вршити по испостављеној авансној ситуацији, у проценту који наведе у обрасцу понуде, те по сукцесивно испостављеним привременим и окончаној ситуацијом, исплатом на његов уплатни рачун у року до 45(словима: четрдесет пет) дана од дана пријема авансне ситуације, привремених месечних ситуација и окончане ситуације. Авансном ситуацијом фактурише се износ од највише 20% (словима: двадесет процената) вредности укупно уговорене услуге, а привременим месечним ситуацијама преостали износ од укупне вредности извршене  месечне  реализације Извођача радова и услуга на Пројекту изградње Акваријума на Ушћу у Булевару Николе Тесле у Београду, оверене од стране Руководиоца изградње. Привременим ситуацијама се може фактурисати највише 90% (словима: деведесет процената) вредности овог уговора.
Окончаном ситуацијом испоставља се износ од минимално 10% (словима: десет процената) од укупне вредности извршене реализације Извођача радова и услуга на Пројекту изградње Акваријума на Ушћу у Булевару Николе Тесле у Београду, при испостављању окончане ситуације признате од стране Руководиоца изградње.
Авансна уплата Вршиоцу услуга управљања пројектом, стручног надзора и Руководиоца изградње у износу од највише 20% од вредности уговорене услуге извршиће се након достављања банкарске гаранције за враћање уплаћеног. Правдање уплаћеног аванса врши се одбијањем износа од највише 20% од фактурисаног износа за услуге које су предмет ове јавне набавке, доспелог за плаћање по привременим месечним ситуацијама, односно преосталог износа при испостављању окончане ситуације.
Захтев у погледу рока важења понуде
Рок важења понуде (као у понуди) не може бити краћи од 60 дана од дана отварања понуда. У случају истека рока важења понуде, наручилац је дужан да у писаном облику затражи од понуђача продужење рока важења понуде. Понуђач који прихвати захтев за продужење рока важења понуде на може мењати исту.
Средства обезбеђења 
а) Банкарска гаранција за озбиљност понуде
Понуђачи су дужни да доставе банкарску гаранцију за озбиљност понуде у висини од најмање 3% (словима: три процента) понуђене цене без ПДВ-а, с тим да иста мора бити достављена - запримљена од стране Наручиоца најкасније до истека рока за подношење понуда наведеног у јавном позиву. Банкарска гаранција за озбиљност понуде мора да траје најмање 90 дана дуже од дана отварања понуда. Банкарска гаранција за озбиљност понуде треба да гласи на Наручиоца. Уколико понуђач не достави наведено средство обезбеђења уз своју понуду таква понуда ће бити одбијена као неприхватљиваˮ. Достављање се врши на адресу Београд, ул. Кнеза Милоша 20, са назнаком за набавку - УСЛУГЕ УПРАВЉАЊА ПРОЈЕКТОМ, ВРШЕЊЕ СТРУЧНОГ НАДЗОРА И ВРШЕЊЕ ПОСЛА РУКОВОДИОЦА ИЗГРАДЊЕ (ИНЖЕЊЕР ПО ФИДИK-У) НА ИЗГРАДЊИ АКВАРИЈУМА НА УШЋУ, ЈН 50/2024 (НЕ ОТВАРАТИ).
б) Банкарска гаранција за повраћај примљеног аванса
Банкарска гаранција за повраћај примљеног аванса, која ће бити са клаузулама: неопозива, без права на приговор, безусловна и платива на први позив, сходно члану 1087. Закона о облигационим односима. Банкарска гаранција за повраћај авансног плаћања издаће се у висини траженог аванса са ПДВ-ом, са роком важности до коначног извршења посла од стране изабраног Извршиоца. Наручилац ће извршити радњу уновчавања банкарске гаранцију за повраћај аванса у случају да изабрани понуђач не изврши своје уговорне обавезе у роковима и на начин предвиђен уговором, односно употреби аванс за намену која не представља трошкове мобилизације везане за услуге или уколико не оправда примљени аванс у року и на начин утврђен уговором или не одржава гаранцију важећом на начин утврђен уговором.
Поднета банкарска гаранција не може да садржи додатне услове за исплату, краће рокове, мањи износ или промењену месну надлежност за решавање спорова. Изабрани понуђач може поднети гаранцију стране банке само ако је тој банци додељен кредитни рејтинг коме одговара најмање ниво кредитног квалитета 3 (инвестициони ранг). Износ на који гласи банкарска гаранција мора бити у динарима.
Ако се за време трајања уговора промене рокови за извршење уговорне обавезе, важност банкарске гаранције за повраћај аванса мора да се продужи.
У случају продужења рока важења банкарске гаранције за повраћај аванса, износ те гаранције се може смањити, уз писану сагласност Наручиоца, сразмерно изведеним услугама и износу којим је оправдан део примљеног аванса кроз фактуре.
в) Банкарска гаранција за добро извршење посла
  Банкарска гаранција за добро извршење посла која ће бити са клаузулама: неопозива, без права на приговор, безусловна и платива на први позив, сходно члану 1087. Закона о облигационим односима. Банкарска гаранција за добро извршење посла издаје се у висини од 10 % од укупне вредности закљученог уговора без ПДВ-а, са роком важности који је 60 дана дужи од датума завршетка уговора. Ако се за време трајања уговора промене рокови за извршење уговорне обавезе, важност банкарске гаранције за добро извршење посла мора да се продужи. Наручилац ће уновчити банкарску гаранцију за добро извршење посла у случају да пружалац услуге не изврши своје уговорне обавезе у роковима и на начин предвиђен уговором. Поднета банкарска гаранција не може да садржи додатне услове за исплату, краће рокове, мањи износ или промењену месну надлежност за решавање спорова. Изабрани понуђач може поднети гаранцију стране банке само ако је тој банци додељен кредитни рејтинг коме одговара најмање ниво кредитног квалитета 3 (инвестициони ранг). Износ на који гласи банкарска гаранција мора бити у динарима. У случају продужења рока важења банкарске гаранције за добро извршење посла, износ те гаранције се не може смањити.
г) Полиса осигурања од професионалне одговорности 
Изабрани понуђач се обавезује да Наручиоцу достави Полису осигурања од професионалне одговорности стручног надзора, сходно члану 129.а Закона о планирању и изградњи („Службени гласник РС”, бр. 72/09, 81/09, 64/10, 24/11, 121/12, 42/13, 50/13, 98/13, 132/14, 145/14, 83/18, 31/19, 37/19 – др. закон и 9/20,52/21 и 62/23). Сагласно Правилнику о условима осигурања од професионалне одговорности („Службени гласник РС”, бр. 81/2023), износ полисе не може бити мањи од 65.000,00 ЕУР-а. Полиса осигурања од професионалне одговорности мора гласити на предмет набавке, бити издата од стране осигуравајућег друштва са територије Републике Србије, при чему период покрића мора бити минимум 90 дана дужи од завршетка уговорених радова. Трошкове издавања Полисе, као и евентуално друго трошкове сноси изабрани понуђач. Полисе осигурања морају имати клаузулу да је осигуравајућа кућа у случају прекида полисе пре истека важења, из било ког разлога, обавезна да о томе обавести Наручиоца.
Уколико се рок за извршење услуга продужи, из било ког разлога, изабрани понуђач је обавезан да, у року од 20 (двадесет) календарских дана од дана закључења одговарајућег анекса о продужењу рока извршења услуга достави напред наведену полису са новим периодом, под истим условима.








